b'\n_START_ARTICLE_\nPasvalio girn\xc5\xb3 muziejus\n_START_PARAGRAPH_\nPasvalio girn\xc5\xb3 muziejus \xe2\x80\x93 dubenuot\xc5\xb3j\xc5\xb3 akmen\xc5\xb3 ir girnapusi\xc5\xb3 muziejus po atviru dangumi Pasvalyje, L\xc4\x97vens g. 2. Yra Pasvalio kra\xc5\xa1to muziejaus padalinys._NEWLINE_Muziejus \xc4\xafkurtas prie pasvalie\xc4\x8dio kra\xc5\xa1totyrininko Antano Stapulionio sodybos L\xc4\x97vens ir Kalno gatvi\xc5\xb3 sankirtoje, 16 ar\xc5\xb3 lauko ekspozicijoje. I\xc5\xa1 sen\xc5\xb3j\xc5\xb3 lietuvi\xc5\xa1k\xc5\xb3 sodyb\xc5\xb3 \xc4\xaf vien\xc4\x85 viet\xc4\x85 surinktoje kolekcijoje sukaupta apie 400 eksponat\xc5\xb3: 300 girnapusi\xc5\xb3, 66 dubenuotieji akmenys, 7 \xe2\x80\x9ep\xc4\x97duotieji\xe2\x80\x9c akmenys, taip pat akmeniniai \xc5\xbeemi\xc5\xb3 vald\xc5\xb3 ribo\xc5\xbeenkliai, mal\xc5\xabn\xc5\xb3 krumpliara\xc4\x8diai, \xc4\xafrangos detal\xc4\x97s ir kt. Girn\xc5\xb3 ir akmen\xc5\xb3 muziej\xc5\xb3 puo\xc5\xa1ia med\xc5\xbeio dro\xc5\xbeiniai.\n_START_SECTION_\nIstorija\n_START_PARAGRAPH_\nEksponatai prad\xc4\x97ti rinkti 1979 m., kai A. Stapulionis \xc4\xaf tu\xc5\xa1\xc4\x8di\xc4\x85 sklyp\xc4\x85 nam\xc5\xb3 pa\xc5\xa1on\xc4\x97je parsigabeno pirm\xc4\x85j\xc4\xaf eksponat\xc4\x85. Akmenis, vienus pirktus, kitus dovan\xc5\xb3 gautus, pasvalietis ve\xc5\xbe\xc4\x97, kaup\xc4\x97, rinko tris de\xc5\xa1imtme\xc4\x8dius. Unikali\xc5\xb3 akmen\xc5\xb3 paie\xc5\xa1koms daugiau laiko prireik\xc4\x97 tik prad\xc5\xbeioje. V\xc4\x97liau melioratoriai ir akmenskald\xc5\xbeiai jau patys apie \xc4\xafdomius radinius prane\xc5\xa1davo A. Stapulioniui._NEWLINE_Tuo metu \xc5\xa1alyje buvo vykdoma intensyvi melioracija, \xc4\xaf gyvenvietes i\xc5\xa1 vienkiemi\xc5\xb3 i\xc5\xa1sikeldami \xc5\xbemon\xc4\x97s sen\xc5\xb3 daikt\xc5\xb3, o juo labiau akmen\xc5\xb3 ir net girn\xc5\xb3 nebrangino. Dubenuotieji akmenys, kaip pagoni\xc5\xa1ko tik\xc4\x97jimo palikimas ir unikalus balt\xc5\xb3 religijos paminklas, buvo tik\xc4\x97tina, nesaugomi i\xc5\xa1nyks ir bus palaidoti melioracijos grioviuose. Ka\xc5\xbekada \xc5\xa1ie akmenys tarnavo atliekant pagoni\xc5\xa1ko tik\xc4\x97jimo apeigas. XVI a. antroje pus\xc4\x97je valak\xc5\xb3 reformos metu buvo kuriami gatviniai kaimai. I\xc5\xa1 pami\xc5\xa1ki\xc5\xb3 \xc4\xaf sod\xc5\xbeius keliami gyventojai, tebesilaikantys pagoni\xc5\xa1k\xc5\xb3 papro\xc4\x8di\xc5\xb3, jau\xc4\x8diais tuos akmenis atsitempdavo \xc4\xaf naujuosius namus. \xc4\xaesitvirtinant krik\xc5\xa1\xc4\x8dionybei, \xc5\xa1ventum\xc4\x85 prarad\xc4\x99 pagoni\xc5\xa1ki akmenys sugul\xc4\x97 \xc4\xaf pastat\xc5\xb3 pamatus ar tiesiog buvo sunaikinti akmens skaldyklose ir panaudoti kitokiems \xc5\xbemoni\xc5\xb3 poreikiams. I\xc5\xa1liko tik skrupulingai keli\xc5\xb3 kart\xc5\xb3 saugoti._NEWLINE_Antanas Stapulionis (1930-2011) baig\xc4\x97 istorijos studijas Vilniaus pedagoginiame institute (1974), dirbo pedagogu, v\xc4\x97liau \xe2\x80\x93 rajono vald\xc5\xbeios postuose. Jis rinko ne tik muziejines vertybes, bet ir istorin\xc4\x99 med\xc5\xbeiag\xc4\x85 apie Pasvalio kra\xc5\xa1to praeit\xc4\xaf, savo surinktos med\xc5\xbeiagos pagrindu publikavo straipsnius vietos spaudoje.'